|  |
| --- |
|  |
| Opiskelijan opas |
| SASKY Ammatti-instituutti Iisakki |
|  |
|  |
|  |

|  |
| --- |
|  |

Sisältö

[Onneksi olkoon, Sinut on valittu opiskelemaan Ammatti-instituutti Iisakkiin! 3](#_Toc105662243)

[Laajennettu oppivelvollisuus 4](#_Toc105662244)

[Opintojen rakenne ja eteneminen 4](#_Toc105662245)

[Henkilökohtainen osaamisen kehittämissuunnitelma (HOKS) 5](#_Toc105662246)

[Opintojen etenemisen seuraaminen 5](#_Toc105662247)

[Näyttö 5](#_Toc105662248)

[Osaamisen arviointi 5](#_Toc105662249)

[Valmistuminen 6](#_Toc105662250)

[Arvioinnin tarkistaminen ja oikaiseminen 6](#_Toc105662251)

[Todistusten sisältö 6](#_Toc105662252)

[Opintojen taloudellinen tuki ja opiskelijakortit 6](#_Toc105662253)

[Ruokailu 6](#_Toc105662254)

[Opintotuki 7](#_Toc105662255)

[Koulumatkatuki 7](#_Toc105662256)

[Aikuiskoulutustuki 8](#_Toc105662257)

[Omaehtoinen opiskelu työttömyysetuudella tuettuna 8](#_Toc105662258)

[Lyhytkestoinen opiskelu työttömyysetuudella 8](#_Toc105662259)

[Kuntoutusrahalla opiskelu 8](#_Toc105662260)

[Opiskelijakortit 8](#_Toc105662261)

[Opiskelijan hyvinvointi ja tuki ammatillisessa koulutuksessa 9](#_Toc105662262)

[Osallistuminen opintoihin 9](#_Toc105662263)

[Opiskelijapalvelut 10](#_Toc105662264)

[Opintojen etenemisen tukitoimet 11](#_Toc105662265)

[Opiskeluvalmiuksia tukevat opinnot (OPVA) 12](#_Toc105662266)

[Kodin ja koulun välinen yhteistyö 12](#_Toc105662267)

[Opiskelijoiden vakuutusturva 12](#_Toc105662268)

[Työsuojelu ja -turvallisuus 12](#_Toc105662269)

[Opintojen keskeyttäminen ja eroaminen oppilaitoksesta 12](#_Toc105662270)

[Opiskelijatoiminta 13](#_Toc105662271)

[Opiskelijakyselyt 13](#_Toc105662272)

[Opiskelijakunta 13](#_Toc105662273)

[Tutortoiminta 14](#_Toc105662274)

[Kansainvälinen toiminta 14](#_Toc105662275)

[Ammattiosaajan työkykypassi 14](#_Toc105662276)

[Saku ry:n toiminta 14](#_Toc105662277)

[Skills Finland ry 14](#_Toc105662278)

[Mikäli et ole maksuttoman opetuksen piirissä: 15](#_Toc105662279)

[Ammatti-instituutti Iisakissa: 15](#_Toc105662280)

[Työvälineet: 15](#_Toc105662281)

[Suojavarusteet ja työkengät: 15](#_Toc105662282)

[Suoritettavat kortit: 15](#_Toc105662283)

Onneksi olkoon,  
Sinut on valittu opiskelemaan Ammatti-instituutti Iisakkiin!

**Vahvista opiskelupaikkasi liitteenä olevalla opiskelupaikan vahvistamiskirjeellä 30.6. mennessä** (palautuskuori mukana)**, vaikka ottaisitkin opiskelupaikan vastaan myös sähköisesti Opintopolussa.**

Mikäli vahvistamisilmoitusta ei tule määräpäivään mennessä joko kirjeitse meille tai Opintopolkuun sähköisesti, valinta peruutetaan ja paikka annetaan varasijajärjestyksessä seuraavalle hakijalle.

**Palautathan** **myös** **opiskelijan** **perustietolomakkeen** vahvistamisilmoituksen yhteydessä HOKS-keskustelua (henkilökohtaisen osaamisen kehittämissuunnitelma) varten.  
  
**Lukuvuosi oppilaitoksissamme sekä Hämeenkyrössä, että Parkanossa alkaa  
maanantaina 8.8.2022 klo 9:00.**

Aloittavien opiskelijoiden huoltajille pidetään kotiväenilta ke 31.8. klo 17.30.

Lukio-opinnoissa olevien kotiväenilta (Teams) ti 27.9. klo 17.30.

Ammatillinen vanhempainilta ykkösten kotiväelle ti 8.11. klo 17.30.

**Hämeenkyrön ja Parkanon opiskelijavalinta-asiat hoidetaan Hämeenkyrössä.**

Toimistohenkilökunta on tavoitettavissa varmimmin klo 9:00-11:00 ja 12:30-15:00 välisenä aikana.  
Opinto-ohjaaja Tarja Perolainen on paikalla 1.8.2022 alkaen, puh. 050 338 3314

**AMMATTI-INSTITUUTTI IISAKKI, Hämeenkyrön opetuspiste**Taitokuja 3  
39100 HÄMEENKYRÖ  
puh 03-345 7100  
sähköposti: iisakki@sasky.fi

**AMMATTI-INSTITUUTTI IISAKKI Parkanon opetuspiste,** s-posti:iisakki@sasky.fi

**Kone- ja tuotantotekniikan opetus**Sepänkatu 4  
39700 PARKANO  
  
**Sosiaali- ja terveysalan opetus**  
Parkanontie 48  
39700 PARKANO

Laajennettu oppivelvollisuus

Laajennettu oppivelvollisuus astui voimaan vuonna 2021.Oppivelvollisuus päättyy, kun nuori täyttää 18 vuotta tai kun hän tätä ennen suorittaa toisen asteen tutkinnon (ylioppilastutkinto tai ammatillinen tutkinto).

Oppivelvollisuusiän nostaminen 18 vuoteen ja oppivelvollisuuden laajentaminen toiselle asteelle edellyttää sen varmistamista, että kaikilla perusopetuksen päättävillä on toisen asteen opinnoissa tarvittavat tiedot, taidot ja osaaminen.

Koulutuksen järjestäjän järjestämä opetus ja ohjaus on opiskelijalle maksutonta. Näiden lisäksi oppivelvollisuuden laajentuessa opiskelijalle (2005 ja sen jälkeen syntyneille oppivelvollisille opiskelijoille) maksuttomiksi tulevat

* opetuksessa tarvittavat oppikirjat ja muut materiaalit
* opintojen suorittamiseksi tarvittava tietokone, sekä mahdollinen laskin tai laskinlisenssi
* työvälineet, -asut ja -aineet, esimerkiksi turvavaatteet, suojavaatteet ja työkengät
* tutkinnon suorittamiseksi välttämättömät alakohtaiset pätevyydet ja työelämän lupakortit kuten työturvallisuuskortti, ensiapukortti, tulityökortti tai hygieniapassi
* ylioppilastutkinnon suorittamiseksi edellytettävät viisi koetta, myös hylättyjen uusiminen
* vähintään seitsemän kilometrin koulumatkat ilman omavastuuosuutta
* joissakin erityistapauksissa myös majoitus- ja matkustuskustannukset.

Opintojen rakenne ja eteneminen

Jokaisella opiskelijalla on **vastuuopettaja**, jonka kanssa laaditaan henkilökohtaisen osaamisen kehittämissuunnitelma (HOKS), jota päivitetään koko opiskelujen ajan. Vastuuopettaja toimii opiskelijan lähimpänä tukena opintojen ajan. Vastuuopettaja seuraa opiskelijan opintojen etenemistä ja ohjaa kaikissa opiskeluun liittyvissä asioissa. Vastuuopettajat ovat yhteydessä opiskelijan huoltajiin (alle 18-vuotiaat, täysi-ikäiset luvalla) ja tiedottavat opiskelijan opintojen etenemisestä huoltajille puhelimitse tai Wilman kautta.

Ammatillisia tutkintoja on kolmea eri tasoa: perustutkinto, ammattitutkinto ja erikoisammattitutkinto. Lisäksi tutkintokoulutukseen valmentavaa koulutusta (TUVA) järjestetään useissa oppilaitoksissa. Kaikkia tutkintoja voi suorittaa tutkinnon osa kerrallaan.

Ammatilliseen perustutkintoon (180 osaamispistettä, osp) kuuluu **ammatillisia tutkinnon osia** (145 osp), joista osa on pakollisia ja osa valinnaisia sekä **yhteisiä tutkinnon osia** (35 osp). Yhteiset tutkinnon osat ovat viestintä- ja vuorovaikutusosaaminen, matemaattisluonnontieteellinen osaaminen ja yhteiskunta- ja työelämäosaaminen.

Ammattitutkinnossa osoitetaan työelämän tarpeiden mukaisesti kohdennettua ammattitaitoa, joka on perustutkintoa syvällisempää tai kohdistuu rajatumpiin työtehtäviin.

Erikoisammattitutkinnossa osoitetaan työelämän tarpeiden mukaisesti kohdennettua ammattitaitoa, joka on ammattitutkintoa syvällisempää ammatin hallintaa tai monialaista osaamista.

Tutkintoihin sisältyy työpaikalla järjestettävää oppimista joko koulutussopimuksella tai oppisopimuksella järjestettynä. Työpaikalla järjestettävä oppiminen on yksilöllisesti suunniteltua, tavoitteellista ja ohjattua toimintaa.

**Koulutussopimukseen** perustuvassa koulutuksessa opiskelija ei ole työsuhteessa eikä hänelle makseta palkkaa eikä muuta vastiketta.

**Oppisopimus** perustuu määräaikaiseen työsopimukseen, ja työnantajan ja koulutuksen järjestäjän sopimukseen.

Koulutussopimus ja oppisopimus voivat vuorotella joustavasti opintojen aikana.

## Henkilökohtainen osaamisen kehittämissuunnitelma (HOKS)

Vastuuopettaja ja opiskelija laativat henkilökohtainen osaamisen kehittämissuunnitelman (HOKS). Siihen kirjataan opiskelijan aiemmin hankkima osaaminen ja suunnitellaan tarvittavan osaamisen hankkiminen. HOKS sisältää myös tiedot mahdollisista ohjaus- ja tukitoimista.

## Opintojen etenemisen seuraaminen

Opiskelija on velvollinen seuraamaan opintojensa etenemistä. Wilman *opinnot*-välilehdellä opiskelija voi seurata opintojensa etenemistä.

Näyttö   
Tutkinnon osien edellyttämä ammattitaito ja osaaminen osoitetaan näytössä tekemällä käytännön työtehtäviä aidoissa työtilanteissa. Opettaja ja työpaikan edustaja arvioivat näytössä, miten tutkinnon osan vaatima ammattitaito on saavutettu.

## Osaamisen arviointi

Osaamisen arvioinnilla annetaan tietoa opiskelijan osaamisesta, varmistetaan tutkinnon ja koulutuksen perusteiden ammattitaitovaatimusten ja osaamistavoitteiden saavuttaminen sekä kehitetään edellytyksiä itsearviointiin.

Arvioinnin tulee kattaa kaikki suoritettavan tutkinnon perusteiden mukaiset ammattitaitovaatimukset ja osaamistavoitteet. Osaaminen arvioidaan tutkinnon osittain tai yhteisten tutkinnon osien osalta osa-alueittain.

Ammatillisen perustutkinnon ammatilliset tutkinnon osat ja yhteisten tutkinnon osien osa-alueet arvioidaan asteikolla 1–5. Ammatti- ja erikoisammattitutkinnoissa sekä TUVA-koulutuksessa tutkinnon osat arvioidaan hyväksytty/hylätty.

## Valmistuminen

Opiskelija toimittaa **valmistumisilmoituksen** toimistoon viimeistään kahta kuukautta ennen suunniteltua valmistumispäivää. Arviointi kirjataan opiskelijahallintojärjestelmään 14 päivän kuluessa arvioinnista. Tutkintotodistuksen saa 14 päivän päästä viimeisen arvioinnin kirjaamisesta. Poikkeuksena loma-ajat, jolloin todistuksen saantiaika voi olla pidempi.

Valmistumisen jälkeen opiskelijalle lähetetään sähköpostitse **palautekysely**, johon odotetaan jokaisen vastaavan.

Valmistumisen jälkeen **ammattitutkintostipendiä** voivat hakea ne, joilla on eläkevakuutettua työhistoriaa vähintään viisi vuotta. Lisätietoa <https://www.tyollisyysrahasto.fi/aikuisopiskelijan-etuudet/ammattitutkintostipendi/>

Perustutkintoon valmistunut opiskelija on jatko-opintokelpoinen. **Jatko-opinnoista ja työelämään** siirtymisestä keskustellaan opintojen aikana.

## Arvioinnin tarkistaminen ja oikaiseminen

Opiskelijalla on oikeus saada tieto arviointiperusteiden soveltamisesta osaamisensa arviointiin. Menettelytavasta säädetään valtioneuvoston asetuksella. Opiskelija voi pyytää arvioijilta kirjallisesti arvioinnin tarkistamista 14 päivän kuluessa siitä, kun hänellä on ollut tilaisuus saada arvioinnin tulokset sekä tieto arviointiperusteiden soveltamisesta suoritukseensa. Arvioijien on tehtävä päätös arvioinnin tarkistamisesta ilman aiheetonta viivytystä.

Tutkintokoulutuksen opiskelija voi pyytää asianomaiselta työelämätoimikunnalta kirjallisesti oikaisua. Oikaisua on pyydettävä 14 päivän kuluessa päätöksen tiedoksisaannista. Jos arviointi on ilmeisesti virheellinen, työelämätoimikunta voi määrätä uuden arvioinnin sekä perustellusta syystä edellyttää koulutuksen järjestäjää asettamaan uudet arvioijat.

## Todistusten sisältö

Tutkintotodistus tai todistus suoritetuista tutkinnon osista sisältää suoritetut tutkinnon osat sekä niiden osaamispisteet ja arvosanat sekä tutkinnon osien ja yhteisten tutkinnon osien osa-alueiden arvosanojen painotetun keskiarvon.

Opintojen taloudellinen tuki ja opiskelijakortit

Opiskelijan iästä ja elämäntilanteesta riippuen opiskelija voi saada erilaista taloudellista tukea opintoihinsa.

## Ruokailu

Päätoimisessa perustutkintokoulutuksessa ja valmentavassa koulutuksessa opiskelijalla on oikeus maksuttomaan ateriaan sellaisina päivinä, joina opiskelijan henkilökohtainen osaamisen kehittämissuunnitelma edellyttää opiskelijan läsnäoloa koulutuksen järjestäjän osoittamassa koulutuspaikassa. Oppisopimuskoulutuksessa, työvoimakoulutuksessa sekä henkilöstökoulutuksessa olevalla opiskelijalla ei ole oikeutta maksuttomaan ateriaan.

Mikäli koulutussopimuksella opiskeleva ei saa lounasta koululta tai työpaikalta, on hänellä oikeus ateriakorvaukseen (3,50 €/pv) läsnäolopäiviltä. Korvaus maksetaan työelämäjakson päiväkirjan palauttamisen jälkeen opiskelijan Wilmassa ilmoittamalle tilille.

## Opintotuki

Opintotukeen kuuluvat opintoraha, opintolainan valtiontakaus sekä opintorahan oppimateriaalilisä. Opintorahaa voi saada aikaisintaan 17 vuotta täytettyään.

Opintotukea voi hakea sähköisesti Kelan asiointipalvelussa, kun opiskelija aloittaa opintonsa tai kun hän ei ole aiemmin saanut opintotukea. Tietyin edellytyksin on mahdollista saada opintorahan oppimateriaalilisää.

Hakemuslomakkeita ja lisätietoja saa toimistosta, Kelasta ja <https://www.kela.fi/opintotuki>

Koulumatkatuki   
Kelan koulumatkatukeen ovat oikeutettuja opiskelijat, joiden yhdensuuntainen koulumatka opiskelijan asunnolta oppilaitokseen on vähintään 10 kilometriä ja maksuttomaan opetukseen oikeutetuilta (oppivelvolliset) vähintään 7 kilometriä.

Koulumatkatukea haetaan lomakkeella KM1, joita saa oppilaitoksesta, Kelan toimistosta ja internetistä. Hakemuksessa kysytään kulkemista kuukausikohtaisesti. Opiskelija hakee tuen niin pitkälle ajalle, kun tietää tai pystyy arvioimaan koulumatkojen määrän. Kaikista koulumatkatukeen vaikuttavista muutoksista on opiskelijan ilmoitettava Kelaan (esim. työelämäjaksot).

**Koulumatkatukihakemus toimitetaan oppilaitoksen toimistoon**. Tukea ei voi hakea sähköisesti. Tuki myönnetään aikaisintaan hakemuksen jättämistä edeltävän kuukauden alusta. **Huom! Ostotodistuksen saa ainoastaan oppilaitoksesta.**

Opiskelija saa kalenterikuukaudelta

* täysimääräisen tuen, jos hänellä on vähintään 15 matkapäivää kuukaudessa
* puolet täysimääräisestä tuesta, jos hänellä on 10–14 matkapäivää kuukaudessa.

Lisätietoja <https://www.kela.fi/koulumatkatuki>. Oppilaitoksen toimisto neuvoo myös tarvittaessa koulumatkatukeen liittyvissä asioissa.

Ammatti-instituutti Iisakissa Hämeenkyrössä täytettyä koulumatkatukihakemusta vastaan oppilaitoksen toimistossa tehdään opiskelijalle ostotodistus, jolla hän ostaa opiskelijaseutulipun. **Kortin hinta on ensimmäisellä kerralla 6,50 €** (matkahuolto.fi/uusimatkakortti). Kuukausittainen omavastuu on 20 € (ei maksuttomilla opiskelijoilla). Opiskelijaseutulipun saa koululta ensimmäisten päivien aikana. **Varaa raha ensimmäisenä päivänä mukaasi.**

Matkahuollosta käy matkakortin lataaja koululla joka kuukauden kahtena ensimmäisenä arkipäivänä. Vaihtoehtoisesti opiskelija voi käydä Ikaalisten matkahuollossa (huomioi aukioloaika) lataamassa korttinsa tai kortin voi ladata myös bussissa, ellei ole paikalla varsinaisena latauspäivänä. **Vain Ikaalisten matkahuollossa koulun lisäksi saa kortin ladattua sopimushintaan.**

**Lisäinformaatiota Hämeenkyrön Iisakkiin tulevalle  
linja-autokuljetuksia käyttävälle:**

* **Länsilinjojen** bussilla kulkevan koulumatkatukeen oikeutetun opiskelijan pitäisi päästä kulkemaan maksutta ensimmäisenä koulupäivänä esittämällä kuljettajalle koulun lähettämän hyväksymiskirjeen.
* Koulumatkatukiasiat hoidetaan kuntoon ensimmäisenä koulupäivänä. Voit täyttää ja tulostaa koulumatkatukihakemuksen valmiiksi (hakemus osoitteessa: www.kela.fi/opiskelijat).

Ammatti-instituutti Iisakissa Parkanossa täytettyä koulumatkatukihakemusta vastaan tehdään oppilaitoksen toimistossa Hämeenkyrössä opiskelijalle ostotodistus, jolla hän ostaa opiskelijaseutulipun, jos tuen edellytykset täyttyvät.Kortin hintaon ensimmäisellä kerralla 6,50 €. Vastuuopettaja tuo Hämeenkyrössä tehdyn ostotodistuksen seuraavaksi päiväksikoululle Parkanoonja lipun voi käydä ostamassa Parkanon matkahuollosta. Vain Ikaalisten matkahuollossa on mahdollista ladata lippu sopimushintaan.

## Aikuiskoulutustuki

Lisätietoa tuen saamisesta ja hakemisesta <https://www.tyollisyysrahasto.fi/aikuisopiskelijan-etuudet/taysimaarainen_aikuiskoulutustuki/>

## Omaehtoinen opiskelu työttömyysetuudella tuettuna

Lisätietoja <http://www.te-palvelut.fi/te/fi/tyonhakijalle/ammatinvalinta_koulutus/omaehtoinen_opiskelu/index.html>

## Lyhytkestoinen opiskelu työttömyysetuudella

Lisätietoja <http://www.te-palvelut.fi/te/fi/tyonhakijalle/ammatinvalinta_koulutus/lyhytkestoinen_opiskelu/index.html>

## Kuntoutusrahalla opiskelu

Lisätietoja <https://opintopolku.fi/wp/valintojen-tuki/opintojen-rahoitus/tuet-erityista-tukea-tarvitsevalle/>

**Oppisopimusopiskelijan opintososiaaliset etuudet Saskyssa**

<https://sasky.fi/opiskelijalle/oppisopimus/>

## Opiskelijakortit

**SLICE**

Slice.fi on valtakunnallinen opiskelijapalvelu, joka yhdistää alueen yritykset ja opiskelijat.

1. Käy merkitsemässä Wilmassa ruksi Slicen käyttöönottoa varten.
2. Mene osoitteeseen <https://www.slice.fi/upload/sasky> ja täytä tietosi ja kuva (laita tietoihisi edu.sasky.fi sähköpostiosoitteesi)
3. Saat täyttämisen jälkeen sähköpostiin Slice aktivointikoodin
4. Lataa sovelluskaupasta Slice sovellus ja syötä saamasi koodi
5. Aloita kortin käyttö

**SAKKI ry:n ja OSKU ry:n opiskelijakortit**

Suomen Ammattiin Opiskelevien Keskusliitto ry (SAKKI) ja Suomen Opiskelija-Allianssi ry (OSKU) opiskelijakortit ovat maksullisia. Opiskelijaliittojen korttien saaminen edellyttää liiton jäsenyyttä ja siihen kuuluu jäsenmaksu. Molemmat kortit sisältävät myös esimerkiksi VR:n ja Matkahuollon opiskelija-alennukset.

lisätietoja SAKKI ry:n kortista [www.sakkiry.fi](http://www.sakkiry.fi)

lisätietoja OSKU ry:n kortista [www.osku.info](http://www.osku.info)

**Kuvallinen Matkahuollon opiskelijakortti**

Matkahuollon opiskelijakortin voi hankkia Matkahuollon toimipaikoista ja lippuja myyviltä Matkahuolto-asiamiehiltä. Opiskelijakorttia varten tarvitaan yksi passikuva ja Matkahuollon opiskelijatodistus, jonka voi tulostaa verkosta tai noutaa Matkahuollon toimipaikoista. Opiskelijatodistus täytetään, jonka jälkeen siihen pyydetään varmennus oppilaitoksen toimistosta. Lisätietoja saat osoitteesta [www.matkahuolto.fi](http://www.matkahuolto.fi).

Lisätietoa opiskelijakorteista saat toimistosta.

Opiskelijan hyvinvointi ja tuki ammatillisessa koulutuksessa

## Osallistuminen opintoihin

Opiskelijan tulee osallistua henkilökohtaisen osaamisen kehittämissuunnitelman mukaisesti opetukseen sekä näyttöihin tai muuhun osaamisen osoittamiseen, jollei hänen poissaololleen ole perusteltua syytä. Opiskelijan on suoritettava tehtävänsä tunnollisesti ja käyttäydyttävä asiallisesti (Laki ammatillisesta koulutuksesta L531/2017 94 §).

Oppivelvollisen huoltajan tai muun laillisen edustajan on huolehdittava siitä, että oppivelvollisuus tulee suoritettua. Koulutuksen järjestäjällä on velvollisuus ilmoittaa huoltajalle, jos oppivelvollisen opinnot eivät edisty riittävästi.

Noudatamme oppilaitoksessa työelämässä yleisesti käytössä olevia poissaolosääntöjä, joiden mukaan opiskelijan tulee aina ilmoittaa poissaolostaan omalle vastuuopettajalleen.

* Jos opiskelija sairastuu tai joutuu muun syyn vuoksi olemaan poissa koulusta, hän ilmoittaa siitä aina vastuuopettajalleen.
* Sairaustapauksissa opiskelija voi olla kolme päivää poissa vastuuopettajan luvalla ilman terveydenhuollon ammattilaisen kirjoittamaa todistusta. Alle 18-vuotiaan poissaoloon riittää huoltajan lupa.
* Opiskelijan pitää toimittaa terveydenhuollon ammattilaisen kirjoittama todistus, mikäli yhtäjaksoinen poissaolo kestää yli kolme päivää. Tapauskohtaisesti myös alle kolmen päivän sairauspoissaoloista voidaan edellyttää terveydenhuollon ammattilaisen kirjoittama todistus.
* Välttämättömiin menoihin, kuten esimerkiksi insinööriajo, teoriakoe tai erikoislääkärikäynnit, joita ei voi hoitaa kouluajan ulkopuolella, tulee pyytää lupa etukäteen seuraavan ohjeistuksen mukaan:
* jos poissaolo kestää yksittäisiä tunteja, lupa pyydetään opettajilta joiden tunteja poissaolot koskevat.
* jos poissaolo kestää 1-3 päivää, lupa pyydetään kirjallisesti vastuuopettajalta.
* jos poissaolo kestää yli kolme päivää, lupa pyydetään kirjallisesti koulutuspäälliköltä.


Opettaja tai ohjaaja kirjaa poissaolot Wilmaan päivittäin. Vastuuopettaja seuraa poissaolokertymiä. Alaikäisen opiskelijan huoltajat voivat seurata opiskelijan opintojen etenemistä ja poissaoloja Wilmasta omilla tunnuksillaan. Huoltaja voi myös ilmoittaa tai selvittää poissaolon Wilmassa. Oppivelvollisen huoltajan on huolehdittava siitä, että oppivelvollinen suorittaa oppivelvollisuuden.

Jos opiskelijalla on paljon selvittämättömiä poissaoloja tai opinnot eivät etene, hänet kutsutaan kuultavaksi. Oppilaitos on velvollinen tekemään valvontailmoituksen opintojen rahoittajalle, joka voi keskeyttää tai lakkauttaa opintojen rahoituksen.

## Opiskelijapalvelut

Opiskelijapalveluilla tarkoitetaan palveluita, joiden tavoitteena on tukea opiskelijaa monin tavoin oppimisessa ja omaan elämäntilanteeseen liittyvissä asioissa. Oppilaitoksessa tukea ja ohjausta opiskeluun antavat vastuuopettajien lisäksi koulutuspäällikkö, opinto-/koulutusohjaaja ja opettajat sekä toimistohenkilöstö.

Opiskeluhuollon toteuttamista, arviointia ja kehittämistä varten on laadittu oppilaitoskohtaiset opiskeluhuoltosuunnitelmat. Psykologi- ja kuraattoripalvelut sekä opiskeluterveydenhuollon palvelut järjestää oppilaitoksen sijaintikunta.



## Opintojen etenemisen tukitoimet

Opintojen etenemisen tueksi on oppilaitoksissa tarjolla erilaisia palveluja.



## Opiskeluvalmiuksia tukevat opinnot (OPVA)

Opiskelijan perustaidot eivät aina riitä opinnoissa selviämiseen ja tutkinnon suorittamiseen. Opiskeluvalmiuksia tukevia opintoja voidaan järjestää esimerkiksi matematiikassa, suomen kielessä, tietotekniikassa tai vieraissa kielissä. Lisäksi opiskelijaa voidaan tukea opiskelutaitojen tai elämänhallinnan kehittämisessä.

Opiskeluvalmiuksia tukevat opinnot suunnitellaan yksilöllisesti opiskelijan tarpeiden mukaisesti ja ne kirjataan HOKS:aan. Opiskeluvalmiuksia tukevia opintoja voi olla joko yksittäisinä päivinä osana tutkintokoulutusta tai pidempänä yhtenäisinä jaksoina. Opiskelija voi osallistua opiskeluvalmiuksia tukeviin opintoihin yhteensä enintään kuuden kuukauden ajan.

## Kodin ja koulun välinen yhteistyö

Vastuuopettajat, ja tarvittaessa muu henkilöstö, tekevät yhteistyötä huoltajien kanssa nuoren kasvun ja kehityksen sekä opiskelun tukemiseksi.

## Opiskelijoiden vakuutusturva

SASKY koulutuskuntayhtymän opiskelijat on vakuutettu. Vakuutus ei ole voimassa vapaa-ajalla. Vakuutusyhtiö on IF. Oppilaitoksen opintotoimistosta saa lisätietoja.

## Työsuojelu ja -turvallisuus

Lain 531/2017 80 §:n mukaan opiskelijoilla on oikeus turvalliseen fyysiseen, psyykkiseen ja sosiaaliseen opiskeluympäristöön. Opiskelijan velvollisuutena on noudattaa annettuja ohjeita. Vakuutus ei korvaa vahinkoja, jos työturvallisuusohjeita ei ole noudatettu. Jokaisella ammattialalla on omat työturvallisuusmääräykset, joita käsitellään ammatinopetuksen yhteydessä.

Opiskelijoilla ja oppilaitoksen henkilökunnalla on velvollisuus puuttua epäasialliseen käyttäytymiseen. Oppilaitoksen kriisisuunnitelmassa on puuttumismalli kiusaamiseen, häirintään ja syrjintään.

## Opintojen keskeyttäminen ja eroaminen oppilaitoksesta

Opiskelijalla on oikeus väliaikaisesti keskeyttää opiskeluoikeutensa siksi ajaksi, kun hän

* on suorittamassa asevelvollisuuslain (1438/2007), siviilipalveluslain (1446/2007) tai naisten vapaaehtoisesta asepalveluksesta annetun lain (194/1995) mukaista palvelusta
* saa sairausvakuutuslain (1224/2004) mukaista sairauspäivärahaa tai äitiys-, isyys- tai vanhempainrahaa.

Opiskeluoikeus voidaan opiskelijan pyynnöstä väliaikaisesti keskeyttää muusta perustellusta syystä esim. vähintään kuukauden kestävän tilapäisen ulkomailla oleskelun ajaksi.

**Rehtori päättää opintojen keskeyttämisen hyväksymisestä**. Tämä koskee myös opiskelijan ilmoittamaa keskeyttämisen kestoa.

Opinnot keskeytetään aina määräajaksi. Kun keskeyttämisaika on ohi, opiskelija jatkaa opintojaan tai ottaa yhteyttä oppilaitokseen muuttuneen tilanteen johdosta. Opinnot voi pääsääntöisesti keskeyttää enintään yhden lukuvuoden ajaksi.

Opiskelija voi **erota** oppilaitoksesta **täyttämällä eroanomuksen**, jos hän on täysi-ikäinen. **Alaikäinen opiskelija** tarvitsee eroilmoitukseen **huoltajansa allekirjoituksen**. Eroanomus tehdään opinto-/koulutusohjaajan kanssa.

Rehtori päättää oppivelvollisuuden suorittamisen keskeyttämisestä. Jos oppivelvollinen ei ole minkään koulutuksen järjestäjän opiskelija, keskeyttämisestä päättää oppivelvollisen asuinkunta. Koulutuksen järjestäjän on ilmoitettava oppivelvollisen yksilöinti- ja yhteystiedot oppivelvollisen asuinkunnalle, jos oppivelvollisuuden suorittaminen keskeytetään toistaiseksi.

**Ennen eroamista/keskeyttämistä opiskelijan on** neuvoteltava vastuuopettajan tai opinto-/koulutusohjaajan kanssajapalautettava koulun omaisuus, kuten työvälineet ja avaimet.

Oppilaitos on velvollinen ilmoittamaan **etsivälle nuorisotyöntekijälle** alle 29-vuotiaan nuoren yhteystiedot, mikäli nuorella on paljon luvattomia poissaoloja, hän keskeyttää opintonsa tai eroaa oppilaitoksesta ilman jatkosuunnitelmaa.

Opiskelijatoiminta

Opiskelijalla on monta vaikutuskanavaa oppilaitoksessa. Olemalla itse aktiivinen, voi jokainen olla mukana toiminnan kehittämisessä.

## Opiskelijakyselyt

Opiskeluiden aikana pääsee vaikuttamaan vastaamalla kyselyihin, jotka liittyvät opintojen eri vaiheisiin. **VASTAAMALLA VAIKUTAT!**

## Opiskelijakunta

Opiskelijakunta toimii opiskelijoiden ehdoilla ja sen tehtävä on ajaa opiskelijoiden asioita. Opiskelijakunta muodostuu kaikista koulun opiskelijoista.

Opiskelijakunnan tehtävänä on edistää opiskelijoiden yhteistoimintaa, opiskelumotivaatiota ja viihtyisyyttä. Toiminta lisää opiskelijoiden vaikutusmahdollisuuksia ja osallistumista sekä kehittää opiskelijoiden ja koulutuksen järjestäjän välistä yhteistyötä.

Opiskelijakunnasta valitaan joka lukuvuodeksi opiskelijakunnan hallitus. Hallitus on toiminnallinen yksikkö, jonka tehtävänä on edustaa opiskelijakuntaa. Hallitus toimii opiskelijakunnan edustajana oppilaitoksen johdolle sekä välittää tietoja opiskelijoille päätöksistä.

## Tutortoiminta

Oppilaitoksissa voi olla monenlaista Tutor-toimintaa. Tutorit osallistuvat uusien opiskelijoiden perehdyttämiseen sekä toimivat tukihenkilöinä ja kannustajina. He toimivat tarvittaessa oppaina sekä esittelevät oppilaitosta vieraille. Tutorit voivat olla henkilökunnan apuna erilaisissa tapahtumissa. Tutor-toiminnasta kiinnostuneille opiskelijoille järjestetään Tutor-koulutus ja se voi olla osa yhteisiä opintoja.

## Kansainvälinen toiminta

Kansainvälisen toiminnan tavoitteena on kehittää opiskelijan oman kulttuurin tuntemusta ja luodaan yhteistyöedellytyksiä toimia suvaitsevassa ilmapiirissä eri kulttuureista tulevien ihmisten kanssa niin kotimaassa kuin ulkomailla. Se lisää opiskelijan valmiuksia siirtyä kansainvälistyvään työelämään tai täydentää opiskeluja ulkomailla.

Opiskelija voi osallistua kansainväliseen toimintaan lähtemällä työelämäjaksolle ulkomaille, osallistumalla projekteihin tai toimimalla tutorina ulkomaiselle opiskelijalle. Lisätietoja saa oppilaitoksen kansainvälisyysvastaavalta.

## Ammattiosaajan työkykypassi

Työkykypassi on tarkoitettu työkaluksi työkykyä ja hyvinvointia edistävien taitojen opiskeluun. Tavoitteena on, että opiskelija ymmärtää työkyvystä huolehtimisen olevan osa ammattitaitoa. Lisätietoja [Opiskelijalle - Työkykypassi (tyokykypassi.fi)](https://www.tyokykypassi.fi/opiskelijalle/)

## Saku ry:n toiminta

SAKU ry:n (Suomen ammatillisen koulutuksen kulttuuri- ja urheiluliitto) edistää jäsenistönsä hyvinvointia ja yhteisöllisyyttä ammatillisessa koulutuksessa.

Lisätietoja [www.sakury.net](http://www.sakury.net/)

## Skills Finland ry

Skills Finland ry pyrkii edistämään kotimaisen ammatillisen koulutuksen ja osaamisen arvostusta. Yhdistys järjestää mm. vuosittaiset ammatillisten oppilaitosten ammattitaidon SM-kilpailut. Nuorten kansainväliset Ammattitaidon MM-kilpailut järjestetään joka toinen vuosi. Osallistumme aktiivisesti Skills Finland ry:n kilpailutoimintaan. Lisätietoa osoitteesta [www.skillsfinland.fi](http://www.skillsfinland.fi/)

Mikäli et ole maksuttoman opetuksen piirissä:

## **Ammatti-instituutti Iisakissa**:

### **Työvälineet:**

Sähkö-, metalli- ja rakennusalalle tulevalla opiskelijalla on mahdollisuus lunastaa edulliseen hintaan alan henkilökohtaiset käsityökalut itselleen. Tällöin työkalut saa viedä mukanaan valmistuttuaan.

Opiskelija on vastuussa oppilaitoksesta kuittaamistaan työvälineistä.

### **Suojavarusteet ja työkengät:**

Tekniikan- ja liikenteen alat: Opiskelija saa alalla tarvittavat suoja-asusteet käyttöönsä. Suojavaatteet vaihdetaan puhtaisiin tarvittaessa koulun varastolla.

Majoitus- ja ravitsemisalan opiskelijat hankkivat vähintään kaksi vaihtoasua omalla kustannuksellaan (kokin takki, - housut, hattu, esiliina) ja jalkineet. Tästä lisätietoa alalle valittujen kirjeessä.

### Suoritettavat kortit:

Alla luetellut kortit alasta riippuen kuuluvat opetussuunnitelmaan ja ovat näin ollen pakollisia suoritettavia. Ne laskutetaan opiskelijalta hyväksytyn suorituksen jälkeen. Korttien hinta on 25 €/kortti.

* Tulityökortin suoritus kuuluu tekniikan- ja liikenteen aloille. Koulutus annetaan ensimmäisessä jaksossa.
* Työturvallisuuskortin suoritus kuuluu tekniikan- ja liikenteen aloille. Koulutus annetaan ensimmäisen lukuvuoden aikana.
* Sähkötyöturvallisuuskortin suorittavat sähkö- ja automaatiotekniikan opiskelijat opiskelunsa aikana.
* Hygieniapassin ja mahdollisen anniskelupassin suorittavat vain ravintola- ja cateringalan opiskelijat. Koulutus annetaan ensimmäisen lukuvuoden aikana.
* Lähetämme suoritettavista korteista ja jollain aloilla työkalupakeista laskun alaikäisen opiskelijan huoltajalle. Laskutusta varten pyydämme perustietolomakkeessa ilmoittamaan sen huoltajan henkilötunnuksen, jolle laskun haluatte tulevan.